Sastamala valmistautuu tilaamaan suojatarvikkeita 0,4 miljoonalla – Kokemäenjokilaakson Uutiset
Uutiset	 26.4. 1:01
Suojatarvikkeita.
Suojavarusteiden saatavuus on koronavirusepidemian vuoksi heikkoa. Sastamala hankkii pääosan tarvitsemistaan hoitotarvikkeista Tuomi Logistiikalta. Yhtiö ei ole kuitenkaan pystynyt vastaamaan suojavarusteiden tarpeeseen.
Kaupungilla on tarve hankkia suu-nenäsuojia, hengityssuojia, suojakäsineitä, suojatakkeja, suojalaseja, visiirejä, kenkäsuojia, suojamyssyjä ja käsihuuhdetta. Näiden arvoksi arvioidaan alustavasti noin 400 000 euroa. Summa voi tarkentua ylös- tai alaspäin epidemian kestosta riippuen.
Sosiaali- ja terveysjohtaja Päivi Tryyki on tehnyt viranhaltijapäätöksen, jonka mukaan kaupunki hankkii suojatarvikkeita vallitsevassa tilanteessa tarpeen mukaan myös muilta asianmukaisilta toimittajilta kuin Tuomi Logistiikalta. Hankinta ylittää hankintalain mukaisen EU:n kynnysarvon. Suorahankinta on perusteltu, koska varsinainen toimittaja ei pysty toimittamaan tarvittavaa määrää suojavarusteita. Toiminnan turvaamiseksi suojavarusteiden hankinta on ehdottoman välttämätöntä.
Kaupungin hallintosäännön mukaan toimialajohtaja päättää hankinnoista 60 000 euroon saakka. Sosiaali- ja terveysjohtajalle on kuitenkin epidemiatilanteen vuoksi delegoitu kaikista hankinnoista päättäminen.
Performanssi Sastamalasta suorana virtuaalifestivaaleilla: Kylkiäinen käsittelee karanteenioloja muovisen pallon kautta